62019TJ0169_RES
Дело T‑169/19
Style & Taste, SL
срещу
Служба на Европейския съюз за интелектуална собственост
Решение на Общия съд (десети разширен състав) от 2 юни 2021 година
„Марка на Европейския съюз — Производство за обявяване на недействителност — Фигуративна марка на Европейския съюз, изобразяваща играч на поло — По-ранен национален промишлен дизайн — Относително основание за недействителност — Член 52, параграф 2, буква г) от Регламент (ЕО) № 40/94 (понастоящем член 60, параграф 2, буква г) от Регламент (ЕС) 2017/1001)“
Марка на Европейския съюз — Отказ, отмяна и недействителност — Относителни основания за недействителност — Възможност използването на марката да бъде забранено по силата на по-ранно друго право — Право на индустриална собственост — Фигуративна марка, изобразяваща играч на поло — По-ранен национален промишлен дизайн
(член 52, параграф 2, буква г) от Регламент № 40/94 на Съвета)
(вж. т. 25—32)
Резюме
Въз основа на заявка, подадена на 29 септември 2004 г. в Службата на Европейския съюз за интелектуална собственост (EUIPO), The Polo/Lauren Company LP получава регистрация на фигуративния знак, изобразяващ играч на поло, като марка на Европейския съюз. Марката е регистрирана на 3 ноември 2005 г.
На 23 февруари 2016 г. Style & Taste, SL, подава искане за обявяване на недействителност на оспорената марка на основание член 52, параграф 2, буква г) от Регламент № 40/94 (
1
), съгласно който марката на Европейския съюз се обявява за недействителна, когато използването на тази марка може да бъде забранено по силата на предходно право на интелектуална собственост (
2
). В подкрепа на искането си за обявяване на недействителност това дружество се позовава на испански промишлен дизайн, регистриран на 4 март 1997 г.
След като искането му за обявяване на недействителност е отхвърлено с решение от 7 януари 2019 г. на пети апелативен състав на EUIPO с мотива, че срокът на действие на регистрацията на по-ранния промишлен дизайн е изтекъл на 22 май 2017 г., Style & Taste подава жалба за отмяна на това решение пред Общия съд.
В решението си Общият съд приема за първи път, че искане за обявяване на недействителност на марка на Европейския съюз на основание член 52, параграф 2 от Регламент № 40/94 трябва да се отхвърли, ако условията да се забрани използването тази марка, вече не са изпълнени към датата, на която EUIPO се произнася по това искане. Поради това той отхвърля жалбата.
Съображения на Общия съд
Най-напред Общият съд припомня, че разпоредбите на Регламент № 40/94 трябва да се тълкуват с оглед на принципа на приоритет, по силата на който по-ранното право има предимство пред регистрираните впоследствие марки.
По-нататък Общият съд отбелязва, от една страна, че използването на сегашно време в член 52 от Регламент № 40/94 подсказва, че EUIPO трябва да провери дали условията за обявяване на марка на Европейския съюз за недействителна на основание на тази разпоредба са изпълнени към датата, на която се произнася по искането за обявяване на недействителност. От друга страна, Общият съд подчертава, че от структурата на останалите разпоредби на Регламент № 40/94, отнасящи се до относителните основания за недействителност, и по-специално от член 56, параграф 2 от този регламент, следва, че искането за обявяване на недействителност трябва да се отхвърли, когато със сигурност се установи, че конфликтът с по-ранната марка на Европейския съюз е преустановен към момента на приключване на производството за обявяване на недействителност.
Поради това Общият съд счита, че притежателят на по-ранно право на индустриална собственост, посочено в член 52, параграф 2, буква г) от Регламент № 40/94, трябва да докаже, че може да забрани използването на спорната марка на Европейския съюз не само към датата на подаването на заявката или на приоритета на тази марка, но и към датата, на която EUIPO се произнася по искането за обявяване на недействителност. В случая Общият съд констатира, че Style & Taste нито посочва, нито a fortiori доказва, че в съответствие с испанското право е възможно да се забрани използването на марка на Европейския съюз по силата на испански промишлен дизайн, на който е изтекъл срокът на действие на регистрацията. Ето защо той счита, че използването на оспорената марка не може повече да бъде забранено по силата на по-ранния промишлен дизайн, на който се позовава Style & Taste, към датата на приемане на обжалваното решение.
(
1
)	Регламент (ЕО) № 40/94 на Съвета от 20 декември 1993 година относно марката на Общността (ОВ L 11, 1994 г., стр. 1; Специално издание на български език, 2007 г., глава 17, том 1, стр. 146), изменен (заменен с Регламент (ЕО) № 207/2009 на Съвета от 26 февруари 2009 година относно марката на Европейския съюз (ОВ L 78, 2009 г., стр. 1), изменен, на свой ред заменен с Регламент (ЕС) 2017/1001 на Европейския парламент и на Съвета от 14 юни 2017 година относно марката на Европейския съюз (ОВ L 154, 2017 г., стр. 1).
(
2
)	Член 52, параграф 2, буква г) от Регламент № 40/94 (понастоящем член 60, параграф 2, буква г) от Регламент 2017/1001).